ב"ה, ר"ח תמוז תשפ"ה

**חישוב מניין השנים לשמיטה, יובל וחורבן הבית**

הדף היומי של ר"ח תמוז, עוסק בחישוב 2000 שנות תורה, ומתוך זה בחשבון שנות העולם למניין השמיטין, והשנים שהאדם עומד בהם. אומנם, חשבון זה מתאים למי שיודע את חשבון השנים לחורבן. ננסה לעמוד על החשבון הזה:

**בבלי עבודה זרה ט א,ב:**

**תנא דבי אליהו: ששת אלפים שנה הוי העולם, שני אלפים תוהו, שני אלפים תורה, שני אלפים ימות המשיח. ... שני אלפים תורה מאימת? ... אלא מואת הנפש אשר עשו בחרן, וגמירי, דאברהם בההיא שעתא בר חמשין ותרתי הוה, כמה בצרן מדתני תנא? ארבע מאה וארבעים ותמניא שנין הויין, כי מעיינת ביה מהנפש אשר עשו בחרן עד מתן תורה, ארבע מאה וארבעים ותמניא שנין הויין. ...**

**אמר רב הונא בריה דרב יהושע: האי מאן דלא ידע כמה שני בשבוע הוא עומד, ניטפי חד שתא, ונחשוב כללי ביובלי ופרטי בשבועי, ונשקל ממאה תרי ונשדי אפרטי, ונחשובינהו לפרטי בשבועי, וידע כמה שני בשבוע. וסימניך: כי זה שנתים הרעב בקרב הארץ.**

**רש"י בסוגייתנו** (בעמ' ב) מבאר, שמדובר בחישוב השנים לשמיטה ע"פ השנים לחורבן, שנוהגת בזמן הזה מדרבנן, וגם להם ששהו בחו"ל יש נ"מ לעניין שמיטת כספים, שנוהגת בזמן הזה בכל מקום. נטפי חדא שתא - יש להוסיף שנה על השנים שמחורבן ועד שנה שהוא עומד בה, משום שהשנה שבה נחרב הבית, נמנית עם שנות הבנין, כיון שרובה יצא כבר, ושנות החורבן נמנים מהשנה שאחריה.

**ובגמ' ר"ה** **ט:** נחלקו התנאים בדין היובל, **לדעת ר' יהודה** שנת היובל עולה לכאן ולכאן, **ולרבנן**, היא בפני עצמה ואינה עולה למניין היובל הבא. רב הונא בריה דרב יהושע סבר כר' יהודה (להלן נראה דעה אחרת), ששנת היובל עולה לכאן ולכאן, ולכן יש להוריד שנתיים לכל מאה שנה.

לרב הונא בר"י, מניין שנות החורבן היה ידוע, וכל החישוב נצרך לדעת מה חשבון השמיטין. אומנם, לנו המניין לא כל כך ברור, כי אומנם החשבון בסוגיה הוא שהחורבן היה בשנת 3828, [סוף שנות תורה - 172 שנה אחרי החורבן] אך עדיין לא ברור כיצד לחשב את שנות הבניין ומניין החורבן, ולזה יש לנו צורך לראות את בסוגיה בערכין:

**בבלי ערכין יא:-יג. -**

**ת"ש, רבי יוסי אומר**: מגלגלין זכות ליום זכאי וחובה ליום חייב; אמרו: כשחרב הבית בראשונה, אותו היום תשעה באב היה, ומוצאי שבת היה, ומוצאי שביעית היתה.. וכן בשניה...

[יב:] **ושניה במוצאי שביעית מי משכחת לה**? מכדי בית שני כמה קם? ארבע מאה ועשרים, ארבע מאה - תמניא יובלי, ארבסרי - תרי שבוע, פשו להו שית, הוה ליה בשיתא בשבוע! **הא מני?**

**רבי יהודה היא**, דאמר: שנת חמשים עולה לכאן ולכאן, אייתי תמניא מתמניא יובלי והני שית הוי ארביסר, אישתכח דבמוצאי שביעית חרוב..  **איבעית אימא: לעולם רבנן**, וכי קתני, וכן בשניה, אשארא. ...

[יג.] **רב אשי אמר:** הנך שית שני עד דסליק עזרא ומקדיש, לא קא חשיב להו, דכתיב: באדין בטילת עבידת בית אלהנא די בירושלים, וכתי' ושיציא ביתא דנא עד יום תלתא לירח אדר דהיא שנת שית למלכות דריוש מלכא, ותנא: באותו זמן לשנה הבאה עלה עזרא וגלותו עמו, דכתיב: ויבא ירושלים בחודש החמישי היא השנה השביעית למלך.

**ע"פ ברייתא דר' יוסי'** **בגמ' ערכין**, בהמ"ק חרב **במוצאי שביעית**, דהיינו בשנת ראשונה לשמיטה. מהגמ' הנ"ל עולה שבבית שני התחילו למנות לשמיטה מחדש. ולפ"ז, דנה הגמ' כיצד יוצא שבהמ"ק חרב במוצאי שביעית; לדעה א, התחילו למנות מיד, ולר' אשי- רק אחרי שש שנים, כשעזרא עלה וקידש את העיר. ונח' הראשונים בהסבר הגמ' ובצורת החישוב:

1. **שיטת רש"י בע"ז, וכן דעת ר"י וכן מסקנת הרא"ש**: שנה א' לחורבן, היא שנה שניה לשמיטה.

**ר' אשי** **בערכין,** סובר **שמונין לשמיטין מעליית עזרא** דהיינו אחר שש שנים,והוא **סובר כר' יהודה**, שיובל עולה לכאן ולכאן. כי לא מסתבר לומר שהבית נחרב בשביעית עצמה, כי הברייתא אמרה מוצאי שביעית, וגם לא מסתבר לומר שחרב בשנת תכא' לבניין, כי אמרו בגמ' שעמד תכ' שנים. וע"פ ר' יהודה עולה החשבון כך; להוסיף 8 ליד' הנותרים (כי הורדנו 6 שקדמו לעליית עזרא).

עולה לשיטתו, **ששנת 3828** היא כב' ליובל תשיעי, ו**מוצאי שביעית**, היא **שנת תכ' לבניין**, **ובה עצמה היה החורבן**.

והגמ' שלנו (ע"ז ט:) שאומרת נטפי חדא שתא, היינו משום שהבית חרב במוצאי שביעית, ושנות החורבן נמנות משנה שנייה לשביעית. ומש"כ נשקול תרתי, היינו שמכל 100 מורידים שתי שנים, כר' יהודה שיובל עולה לכאן ולכאן.

1. **שיטת רש"י בערכין**: שנה א' למניין החורבן היא שנה א' לשמיטה.

ל**דעה ראשונה בגמרא**; בהמ"ק חרב בשנת תכ' (420) לבניינו, אך שנה זו הייתה שביעית, והתנא שאמר מוצאי שביעית, כוונתו לשנה שאחר החורבן, כיון שהבית עמד כמעט כל שנת התכ', לא מחשיב שחרב בה. ולפ"ז, שנת תכא' לבניינו היא ראשונה לחורבן וגם ראשונה למניין שמיטה. והחישוב הוא **אליבא דר' יהודה**, וא"כ ב-400 שנה יש 8 יובלים, ונוסיף את ה-8 העודפים ל20 הנותרים משנות הבניין הוי 28 = יוצא ששנת תכ' היא שמיטה רביעית ליובל ה-9 ובה חרב הבית, ומוצאי שביעית- שנת תכא', היא הראשונה למניין שנות החורבן. **אך לדעת** **ר' אשי**; **ר' יוסי דברייתא סובר כרבנן** שהיובל אינו מהמניין, ולשיטתו התחילו למנות רק מעליית עזרא שהיא השנה השביעית לבניין, ואם תוריד 6 מתכ', נשארו 14 (אחר שהורדנו את היובלים בכלל) ויוצא ג"כ שהשנה הראשונה למניין החורבן היא מוצאי שביעית.

ולפ"ז, **שנת 3828 היא שמיטה**.

באור הגמ' בע"ז ט:, לשיטתו, **שלא גרסינן נטפי חדא שתא - להוסיף שנה**, אלא סופרים מהשנה הראשונה לחורבן, היא ראשונה לשמיטה. ומש"כ לשקול תרי ממאה- הוי כר"י, או שנאמר שלרבנן נמי השתא לא סופרים יובל, וכגאונים שהביא הרמב"ם.

1. **התוס**' בע"ז (ד"ה האי מאן); הסיקו **שהבית חרב בשנת תכא**' - **3829**, והיא מוצאי שביעית. ומה שאמרו תכ' שנה עמד היינו שנים שלמות בלא שנת החורבן. למעשה, מניין השמיטין ע"פ תוס' הוא כמו רש"י בערכין, וכמו מסקנת הרמב"ם (להלן).

1. **הרמב"ם** (שמיטה י) - שנה א לחורבן, היא השנה שאחרי החורבן, והיא ראשונה לשמיטה

**הרמב"ם פוסק כרבנן** שהיו מונים יובל בנפרד, **וכרב אשי בערכין,** שהתחילו למנות מאחר עליית עזרא שבא וקידש את הארץ, שהייתה אחר שש שנים מבניין הבית, דהיינו שהראשונה למניין השמיטה היא השנה שביעית לבניין הבית. והחשבון הוא כרש"י בערכין אליבא דרב אשי, שהבית חרב בפועל בשנת 3828, שהיא תכ' לבניין, והיא הייתה שמיטה, ומניין החורבן התחיל מתכא' שהיא ראשונה לשמיטה.

**בחשבון השמיטין לאחר החורבן** סובר הרמב"ם, שיש להמשיך למנות את היובלים כדי לקדש שמיטה, ומחשבים בכל מאה שני יובלים בדיוק, וא"כ חשבון השמיטה זז בסוף כל יובל שנה קדימה. על פי דברים הללו חישב הרמב"ם ששנת ד'תתקלו (לבריאה), שבה עמד, והיא 1107 לחורבן, היא שנת שמיטה, וכא' למניין היובל. (לפי חשבון זה, היובל האחרון היה לפני עשרים שנה, - בשנת ה'תשס"ה, אחר שמיטה תשס"ד, והשמיטות שאחריו לחשבון זה: תשע"ב תשע"ט תשפ"ו).

**אומנם** כותב הרמב"ם, **יש לנו מסורת מהגאונים** בקבלה איש מפי איש, שלא מונים מחורבן בית שני אלא את השמיטות ז' ז' בלבד **והפסיקו למנות את היובלים לגמרי,** אע"פ שפוסקים כרבנן. ולפ"ז, אחר החורבן יש להוריד בחשבון השמיטה שנתיים מכל מאה, ויוצא שהשנה בה עמד הרמב"ם, - ד'תתקלו - היא מוצאי שביעית, והשביעית היא ד'תתקלה. **וכתב הרמב"ם הלכה למעשה לנהוג כחשבון זה**,[[1]](#footnote-1)'שהקבלה והמעשה עמודים גדולים בהוראה ובהן ראוי להתלות'.

**ולפי חשבון זה**, בזמן הטור השמיטה היא **ה'פט**[[2]](#footnote-2), בזמן הרמ"א **ה'שלד**, ובזמננו **ה'תשפ"ב**.

למעשה, **הטור** פסק **כאביו הרא"ש**, (חו"מ סימן סז וכן ביו"ד סימן שלא' שהעיקר כרש"י בע"ז, שהבית חרב בתכ',) אך **מרן בב"י** כתב **כדברי הרמב"ם** שהעיקר **כקבלת הגאונים**, וכן כתבו מור"מ בד"מ ובהגהותיו לשו"ע, סמ"ע ש"ך ופאת השולחן. וכן **הדרישה במסקנתו כתב**, כיון שהרמב"ם ור"ת (לפי הגירסא שהיתה לו בשיטת ר"ח וסיעתם) בשיטת ר"י הם הולכים, ואע"פ שלכל אחד דרך בפני עצמו מ"מ לדינא הם שוים ששנת תכ"א לבנין הבית הייתה הראשונה לשמיטה, לכן כתבו הרלב"ח והב"י ובכס"מ, שכל חכמי ארץ ישראל ומצרים סוברים כך, וכן הלכה. והעיד הדרישה שכן כתבו בלוחות זמנים בתקופתו. וכן מנהג כולם למעשה היום.

אך הגר"א ועוד כמה אחרונים, כתבו לכתוב פרוזבול גם בערב השמיטה, לחוש לשיטת רש"י (בע"ז) ור"י (דלא כהסבר הדרישה) שהשמיטה היא שנה קודם למה שאנו מונים. ויל"ע אם אותם אחרונים יאמרו לנהוג כן גם בכל דיני השמיטה בימינו בארץ ישראל.

|  |  |  |  |  |
| --- | --- | --- | --- | --- |
| **מניין ליצירה** - מולד וי"ד | **קורות עם ישראל** | **המניין שאנו מונים** **לבריאה** - מולד בהר"ד |  | **שמיטות במהלך השנים, ע"פ עדות הראשונים** |
| 0 | בריאת העולם - כ"ה אלול | 1 |  | רמב"ם- ד'תתקלה |
| 1 | יצירת האדם, ר"ה. | 2 |  | טור- ה'פט |
| 2448 | יציאת מצריים | 2449 |  | מהרלב"ח - רסד |
| 2488 | כניסה לארץ | 2489 |  | ב"י- שו, שיג |
| 2503 | התחלת המניין לשמיטה, יובל ותרו"מ | 2504 |  | רמ"א- שכ |
| 2509 | השמיטה הראשונה | 2510 |  | שכז |
| 2552 | היובל הראשון | 2553 |  | שלד |
| 2928 | בניין בית ראשון | 2529 |  | ב"ח- שנה |
| 3338 | חורבן בית ראשון - הופסק מניין השמיטין | 3339 |  | דרישה- שסט |
| 3409 | בניין בית שני | 3410 |  | שעו |
| 3414 | עליית עזרא[[3]](#footnote-3) וקידוש הארץ מחדש | 3415 |  | ב"ח- שצ |
| 3415 | ראשונה למניין השמיטה ויובל, כרב אשי | 3416 |  | פאת השלחן- תקצג |
| 3814 | ע"פ הרמב"ם- היובל השמיני, האחרון בבית שני | 3815 |  |  |
| 3828 | שנת תכ' לבניין, בסופה נחרב הבית**לרמב"ם - שמיטה**, **לרא"ש - מוצאי שמיטה** | 3829 |  |  |
| 3829 | הראשונה למניין שנות החורבן | 3830 |  |  |
| 4000 | סוף 2000 שנות תורה | 4001 |  |  |
| 4934 | השמיטה בזמן הרמב"ם, כגאונים | 4935 |  |  |
| 5773 | **השמיטה האחרונה בזמננו לר"י ורא"ש** | **5774** |  |  |
| **5784 ליצירה** | **השנה - ה'תשפ"ה לבריאה** | **5785** |  | **ה'תשפ"ה** |
| 5788 | **השמיטה קרובה לחשבון הרמב"ם**  | **5789** |  | **תשפ"ט** |

ויש לדקדק, שאם נחשב לאחור את השמיטין משנת ה'פט או ד'תתקלה כחשבון הרמב"ם, יוצא שהשמיטה בזמן החורבן הייתה 3829 - ג'תתכט ולא תתכח!, והראשונה למניין החורבן היא 3830 - ג'תתל ולא תתכט (וכך לפי חשבון הרא"ש נפספס שנה)! אלא, שהמניין שהתנאים והאמוראים השתמשו בו, הוא מניין לשנות יצירת האדם (מולד וי"ד) בר"ה, אך אנחנו, וכן השנים שכתב הרמב"ם בתקופתו, מונים לשנת בריאת העולם (מולד בהר"ד), שהוא שנה יותר מהחשבון ליצירה, כי תחילת הבריאה הייתה חמישה ימים קודם, בכ"ה אלול, ובראש השנה התחלף מניין השנים.

על פי זה, צריך להוסיף שנה אחת לכל שנות מניין הגמ' והכל עולה יפה, שהשמיטה בזמן החורבן ע"פ המניין לבריאה, הייתה תתכט, וע"פ המניין ליצירה הייתה תתכח. והיום אנו עומדים בה'תשפ"ה לבריאה, וה'תשפ"ד ליצירה. (ועפ"ז מסיק הדרישה, שמש"כ הטור שלר"י השמיטה היא פח', היינו ליצירת האדם, אבל לבריאה יש להוסיף שנה והוי פט', ולפ"ז למעשה אין מח' בין ר"י לרמב"ם, מתי חלה השמיטה היום. ע"ש שהאריך בזה.)

להלן - טבלה להשוואת השנים ע"פ כל מניין:

**שנת תחילת בניין בית המקדש השני**

לאחר המסקנה שהשנה בה חרב הבית אליבא דהרמב"ם, שהיא שנת תכ' לבניינו, והיא שנת שמיטה, ומניין החורבן מתחיל משנת תכא'- מוצאי שביעית, יש לעיין מהי שנת הבניין; (נדון כאן לשיטת הרמב"ם במסקנתו, כיון כך נהוג היום לכו"ע, והחישוב נכון גם אליבא דהרא"ש ור"י החולקים.)

שהרי, אם נחשב את השנים ע"פ מה שמסרו לנו הרמב"ם והראשונים, ששנות השמיטה הם ג'תתכט, ד'תתקלה וה'פט למניין הבריאה, שהם ג'תתכח (-3828), ד'תתקלד, וה'פח ליצירת האדם - שזהו המניין שהגמ' השתמשה בו, יוצא שהמניין לשמיטה, דהיינו השנה הראשונה שבה החלו לספור, שהיא השנה ה414 לפני שנת ג'תתכח (8 יובלים - 400, ושתי שמיטות - עוד 14, לפי רב אשי בערכין שלא מנו שמיטין אלא מהשנה השביעית לבניין שבה עלה עזרא וקידש את הארץ) יוצא ששנת תחילת המניין היא שנת ג'תטו, **עולה לשנת ג'תט - 3409.** (.

עד כאן הכל טוב ויפה, אלא שרש"י (ע"ז ט. ד"ה כי מעיינת), כותב ששנת בניין הבית הייתה תח'![[4]](#footnote-4) וכ"כ בסדר הדורות. ולפ"ז, מניין השמיטין שלנו ע"פ הראשונים, צריך לקחת שנה אחת אחורה, וקשה על הרמב"ם וטור שכתבו שנים אלו! אך הקושיא החזקה יותר היא דווקא לשיטת רש"י כי אם נאמר שהבית נבנה בשנת תח', 420 שנה מסתיימים בשנת תתכז ולא בשנת תתכח ורש"י מסיים שם 'וימי בית שני תכ' הרי תתכח (סוף בית שני) נמצא קעב חסרים מד' אלפים' (שהם סוף אלפיים שנות תורה, מחורבן הבית), ואם נאמר שאכן סוף תכ' הוא בתתכז הרי נותרו קעג לד' אלפים ואל קעב כמש"כ רש"י.

**ונעיין בחשבון שבעים שנות גלות בבל**: (רבו בזה הדעות, החשבון כאן הוא ע"פ סדר עולם, וסדר הדורות)

יציאת מצריים היתה בשנת 2448 ליצירה, שהם 400 שנה משנולד יצחק, ו500 משנולד אברהם. בית ראשון נבנה 480 שנה לאחר יציאת מצרים- 2928. **הבית חרב** 410 שנים אח"כ, **בשנת 19 לנבוכדנצר**, (מל"ב כה ח) היא **שנת 3338.**[[5]](#footnote-5)

מלכות בבל: נבוכדנצר מלך מ"ה שנה, **כ"ז** מהחורבן. אויל מרודך בנו **כ"ג**, ובלשאצר בנו שלש אך נמנה **שתים** (כי הראשונה חלק עם אויל מרודך), סה"כ **70 שנה לבבל**, פחות 18 שלפני החורבן- **52 שנה** **לחורבן**. (27+23+2=52)

מלכות פרס עד הבניין: דריוש מלך א', כורש מלך **ג'**, הראשונה יחד עם דריוש (שנה ראשונה מלך על פרס ודריוש על בבל, ומשניה מלך גם על בבל), אחשוורוש **י"ד**, דריוש בנה של אסתר **א'**. (בשנייה הוחל לבנות את ביהמ"ק) סה"כ **18 שנה עד בניין הבית**. (3+14+1=**18, +52= 70**)

עד כאן, 70 שנות גלות בבל.

**ובשנה השנייה לדריוש, נתן רשות לבנות את ביהמ"ק**, ונמשכה בנייתו ד' שנים. ועזרא עלה בשנה השביעית לארתחשסתא הוא דריוש, היא השנה השישית לבנין, וצ"ל שקידש את השמיטין החל מהשנה השביעית.[[6]](#footnote-6)

השאלה כמו שפתחנו, שאנו מוכרחים לומר שהשנה הראשונה לבניין הבית היא ג'תט-3409, ושנת עליית עזרא מבבל היא 414, וקידש את הארץ, והחלו למנות ראשונה לשמיטה ויובל משנת 415, ושנת תכ' לבית היא 828, והיא שמיטה שניה ליובל תשיעי מתחילת המניין. (400 מנה = 8 יובלים, + 14 - שמיטה שניה ליובל הבא, ונוסיף 6 שנים שלא מנו עד שלא עלה עזרא, סה"כ 420.) וצריך להבין אך מסתדר עם מניין 70 שנה לגלות:

1. אפשר לומר, ששנת 3338, שבה נחרב בית ראשון, אינה חלק ממניין ה70, ולפי זה שנת 19 לנבוכדנצר שהיא ממניין שנות הגלות, היא שנת 3339 ליצירה, ושנת החורבן אינה נמנת עם ה70 שנה. אך קשה, שמשמע במלכים שבשנת 19 עצמה החריב.
2. אולי אפשר לומר, שנת ה19 היא אכן שנת החורבן ואינה נמנת, אך בלשאצר מלך 3 שנים שלמות, והמניין מתחיל משנת 3339, ושנת 3408 היא האחרונה לגלות ומניין בית שני מתחיל מ3409, אע"פ שהמונים קראו לו 408 מטעמי נוחות.[[7]](#footnote-7) אך ביאור זה הוא קצת דחוק, לומר שאומרים 408, ומתכוונים ל409.
3. אך נראה לי לתרץ באופן אחר, ע"פ הגמ' בר"ה ג:, שאומרת שדריוש (השני, שנקרא גם כורש) היה מלך כשר, ומנו לו מניסן כמו מלכי יהודה. הנביא חגי (חגי א), שמנבא את דבר ה' בתחילת בניין הבית, עומד בראש החודש השישי הוא אלול, בשנת שתים לדריוש, ומתנבא על הצורך להתחיל לבנות את בית ה', ומתחילים לארגן את הבניה ולאסוף החומרים[[8]](#footnote-8) בכ"ד לחודש השישי. לאחר מכן, מתנבא חגי ביום כ"ד לחודש התשיעי הוא כסלו, בשנת שתים לדריוש, על התחלת בניין יסוד ההיכל ביום זה. ומוכח, שמונים לדריוש מניסן, כי עומד באלול בשנת שתים לדריוש, ועומד אח"כ בכסלו ועדיין שנת שתים לדריוש.[[9]](#footnote-9) אך המניין לשנות העולם הוא מתשרי, ולכן, **שנת שתים לדריוש עד חודש אלול הייתה בשנת 3408, ובשנה זו ניתן האישור להתחיל לבנות. ומתשרי ועד ניסן, כבר שנת 3409 למניין העולם אע"פ שלדריוש עדיין שנת שתים**. ויוצא, ש**תחילת הבניה בפועל הייתה בכ"ד כסלו 409** ליצירה. לכן **המניין הוא לבניין הבית בפועל, משנת 409 -** הראשונה לבניינו, ו415 היא השביעית לבניין וראשונה למניין החדש לשמיטה.

יהי רצון, שנזכה לבניין בית א-לוהנו במהרה בימינו, ולקיים שבת הארץ מדאורייתא כהלכתה, ולחידוש מניין היובל שכל ישראל יושבים על אדמתם ובמקומם. אמן.

1. לשון הרמב"ם (שם הלכה ו): 'ושנת השמטה ידועה היא ומפורסמת אצל הגאונים ואנשי א"י, וכולן לא מנו אלא לשני חורבן משליכין אותן שבע שבע, ולפי חשבון זה תהי שנה זו שהיא שנת שבע ומאה ואלף לחרבן מוצאי שביעית, ועל זה אנו סומכין, וכפי החשבון זה אנו מורין לענין מעשרות ושביעית והשמטת כספים שהקבלה והמעשה עמודים גדולים בהוראה ובהן ראוי להתלות'. ועיין בספר דבר השמיטה (הוצ' מכון התורה והארץ) במאמר של הרב נריה זצ"ל 'לתולדות קיום מצות השמיטה', שם מביא עדויות שבארץ ישראל נשמר חשבון זה במכתבים וע"ג מצבות וכד', וזו כוונת הרמב"ם המסורת, היינו ששמרו אותה בפועל והזכירו אותה במניין השנים, ועל כן אין מה להתבלבל ולדון כאשר יש לנו מסורת ומנהג בפועל. [↑](#footnote-ref-1)
2. וביאור הדבר, שהרי כיון ששנת תתקל"ו (4536) היתה ראשונה לשמיטה, נשארו מאלף החמישי והלאה ס"ה שנים. נוסיף חמש שנים, קיבלנו 10 שמיטות (70 שנה) עד תחילת האלף השישי ועוד חמש שנים. נוסיף מהאלף השישי עוד פ"ד שנים, נמצא שהשמיטה בתקופת הטור ה'פ"ט (דרישה). [↑](#footnote-ref-2)
3. כן משמע בגמ' ע"פ עזרא ז פס' ח, שעלה הגיע לירושלים בחודש החמישי בשנה השביעית לארתחשסתא, היא השישית לבניין, כי בשנייה למלכותו החל הבניין. [↑](#footnote-ref-3)
4. לשון רש"י: כי מעיינת מ"ואת הנפש אשר עשו" עד מתן תורה הכי הוו, הוסף אותן על מנין מתן תורה ונמצא אלפים מכוונין מ"ואת הנפש אשר עשו וגו'" עד גמר ד' אלפים לבריאת עולם, והוא קע"ב שנים לאחר חורבן. כיצד? הרי מנית עד יציאת מצרים תמ"ח על עודף אלפים, וכתיב "ויהי בשמנים שנה וארבע מאות שנה לצאת בני ישראל עד ויבן שלמה את הבית" הרי תתקכ"ח על אלפים כשנבנה הבית, וימי בית ראשון ד' מאות ועשר הרי שלשה אלפים ושל"ח שנים, וגלות בבל ע' שנים הרי ת"ח וימי בית שני ת"ך הרי תתכ"ח נמצא קע"ב חסרין מד' אלפים והכי תני בסדר עולם. [↑](#footnote-ref-4)
5. יתכן ששנה זו היא ראשונה לגלות, והבית חרב בת"ב בשנה שקודם, כי זו השנה ה411 מהבניין, וכך הסיק הרמב"ם לגבי חורבן בית שני, בביאור גמ' ערכין ע"פ ר' אשי. אך יתכן וזו שנה אחרונה של הבית, והגלות נמנת משנת 339, ולפי זה שנת 3408 היא שנת ה70 לגלות, וכדלקמן. [↑](#footnote-ref-5)
6. כן הוא בגמ' ערכין יג. שש שנים עד שעלה עזרא וקידש, לא נחשבות ממניין השמיטין, ועזרא עלה בשישית לבניין היא השביעית למלך, וקידש השנה השביעית. אבל הרמב"ם כתב שעלה בשביעית, ומ"מ פשוט שהחלו למנות ראשונה לשמיטה- השביעית לבניין. [↑](#footnote-ref-6)
7. כלומר, כשמחשבים את השנים מיצ"מ, נוח להוסיף שנים למניין הקיים, אע"פ שכשנחשב בפועל, נבלעות שנים זו בזו, ובגלל זה קרה שכאן יש פער, שלכשנדייק בעניין נגלה שאכן הבית נבנה ב409, מ"מ נוח לזכור בהוספת השנים ולא בחשבון מדוייק. [↑](#footnote-ref-7)
8. ע"פ מצודות ורד"ק. [↑](#footnote-ref-8)
9. המשך הסוגייה שם בחשבון שנותיו של דריוש ושנת עליית עזרא - להשלמת התמונה;

הגמ' בר"ה (ג:), אחר שמסיקה שלדריוש מנו מניסן, מקשה מהפס': (עזרא ו) "ושיציא ביתה דנה עד יום תלתה לירח אדר די היא שנת שת למלכות דריוש מלכא"- רואים שבג' אדר בשש לדריוש הסתיים בניין הבית, ארבע שנים וחודשיים אחר תחילת הבניין, והיא שנת 413 ליצירה. ועשו חנוכת בית ה' בשמחה, ועשו הפסח בטהרה בי"ד בניסן. (שם ז) ואחר הדברים האלה, עלה עזרא, בשנת שבע לאתחשסתא, הוא דריוש, "ויבא ירושלם בחדש החמישי היא שנת השביעית למלך. כי באחד לחדש הראשון הוא יסד המעלה (-היינו תחילת העלייה) מבבל, ובאחד לחדש החמישי בא אל ירושלם כיד אלהיו הטובה עליו". ואחר הדברים היינו כל המעשה המסופר, (ברייתא ערכין יג., ר"ה ג:) וא"כ הוא בניסן שנה אחרי חנוכת הבית דהיינו 414, והיא שביעית לדריוש יצאו מבבל, והגיעו לירושלים בא' אב באותה שנה, וכתוב שהיא שביעית לדריוש, ולכאורה צריכה כבר להיות שמינית לדריוש! ומתרצת שלבסוף החמיץ ומנו לו מתשרי כשאר מלכי האומות. א"כ, לא ברור אם חצי שנה זו שתחילתה בניסן של חנוכת הבית, עד תשרי, נמנתה כחלק משנה ו' או משנה ז', אך ברור שאחת מהן נמשכה שנה וחצי. עכ"פ, מוכח מהגמ', שעזרא הגיע לארץ בר"ח אב בשנת 414 ליצירה, וקידש הארץ לשמיטה ויובל ותרו"מ וערי חומה, החל מר"ה הסמוך, בשנת 415 ליצירה. [↑](#footnote-ref-9)